آمریکا بیرلشمیش ایالتلرینین آنکارا ائلچیلیگی، تورکیه‌نین "اویغور تورکلرینه" دایر آچیقلاماسینا دستک وئردی.
آمریکا بیرلشمیش ایالتلرینین آنکارا ائلچیلیگینین رسمی تویتر حسابین‌دان،
"آمریکا بیرلشمیش ایالتلری، تورکیه‌ خاریجی ایشلر باخانلیغینین دگرلندیرمه‌سینه قاتیلیر" سؤزلری یئر آلارکن، تورکیه‌نین مسئله‌یه باغلی آچیقلاماسین‌داکی "اؤزباشینا توتوقلامالارا معروض قالان بیر میلیون‌دان آرتیق اویغور تورکونون توپلاما کمپ‌لرین‌ده و حبسخانالاردا ایشگه‌نجه و سیاسی بئیین یومایا معروض بوراخیلدیقلاری آرتیق سر دئییل" ایفاده‌لرینه یئر وئریلدی.
خاریجی ایشلر باخانلیغی، چین مقاملارینین اویغور تورکلرینه قارشی سیستماتیک آسیمیلاسیون سیاستینین اینسان‌لیق آدینا بؤیوک بیر اوتانج قایناغی اولدوغونو بیلدیرمیشدی.
چین مقاملارینی، توپلاما کمپ‌لرینی باغلاماغا دعوت ائد‌ن باخانلیق،
"تورک توپلومونون آغیر اینسان حاقلاری پوزونتولاری قونوسون‌دا‌کی تپکیسینین چین مقاملاری طرفیندن نظره آلینماسینی گؤزله‌ییریک" ایفاده‌سینی ایشلتمیشدی.
دونیا اوزره چوخ ساییدا حکومت، اولوسلارآراسی هؤرگوت و سیویل توپلوم قورولوشو، چینین اویغور تورکلرینه قارشی اویقولامالارینا تپکی گؤستریر.
آوروپا بیرلیگی (آ.ب)، چینله ژوئیه آیین‌دا باشکند پکن‌ده ائتدیگی اینسان حاقلاری دیالوگو توپلانتیسینین آردین‌دان، اینسان حاقلاری ساوونوجولاری، دینی اینانجلارینا گؤره ظلم گؤرن انسانلار و ایفاده اؤزگورلوگو ایله تمل اینسان حاقلارینا ضد شکیل‌ده حبس ائدیلن تبت‌لیلر و اویغورلارین آزادلیغا بوراخیلماسینی ایستمیشدی.
آمریکا بیرلشمیش ایالتلری کنگره‌سین‌ده مذاکره‌یه داوام ائد‌ن بیر قانون لایحه‌سی، ۱ میلیون‌دان آرتیق اویغور تورکونون معروض قالدیغی آغیر اینسان حاقلاری پوزونتولارین‌دان دولایی آمریکا رهبرلیگینین چینه تجریم تطبیق ائتمه‌سینی طلب ائدیر.
بیرلشمیش میللتلر تشکیلاتینین عرق آیریمچیلیغینین آرادان قالدیریلماسی کمیته‌سی، ۳۰ آگوست ۲۰۱۸.جی ایل تاریخ‌لی راپورون‌دا، کمپ‌لرده ۱ میلیون‌دان چوخ اویغورون ساخلانیلدیغینا دایر تخمینلر ائدیلدیگینی ثبت ائتمیش و ایشگه‌نجه‌لرین قورخونج اؤلچولره چاتدیغینی وورغولامیشدی.
آوروپا پارلمانی دا اکتبر آیین‌دا قبول ائتدیگی قرارلا، توپلاما کمپ‌لرینین درحال باغلانیلیب ساخلانان شخصلرین آزادلیغا بوراخیلماسینی ایستمیشدی.
اولوسلارآراسی عفو هؤرگوتو، اینسان حاقلاری ایزله‌مه هؤرگوتو (HRW) و چوخ ساییدا اولوسلارآراسی سیویل توپلوم قورولوشو، آغیر حاق پوزونتولارینا معروض قالان ان آز ۱ میلیون دولاییندا اویغور تورکونون دورومونو مذاکره ائتمه‌سی، بؤلگه‌یه گؤزلمچی هیاتی گؤندرمه‌سی و حقیقتلری اورتایا چیخارماسی اوچون بیرلشمیش مللتلرین اینسان حاقلاری شوراسینا مراجعت ائتمیشدی.
چین، اولوسلارآراسی توپلومدا "توپلاما کمپ‌لری" شکلین‌ده آدلان‌دیریلان یئرلرین "مسلک ائییتیم مرکزی" اولدوغونو و بورالاردا توتدوغو آداملاری "آشیریچی فیکیرلردن آریندیراراق توپلوما قازاندیرماغی" آماجلادیغینی ادعا ائدیر.
بیرلشمیش مللتلر و دیگر اولوسلارآراسی تشکیلاتلار، کمپ‌لرین آراشدیرمایا آچیلماسی چاغریلارینی تکرار ائدرکن، چین بو آنا قدر اؤز تعیین ائتدیگی بیر نئچه کمپین آز سایی‌دا خاریجی دیپلومات و مطبوعات منسوبو طرفین‌دن قیسما گؤرولمه‌سینه ایجازه وئردی.
بیرلشمیش مللتلر مقاملارینین بیرباشا معلومات آلماق مقصدیله بؤلگه‌ده سربست شکیل‌ده آراشدیرما آپارماق طلبینی ایسه چین مقاملاری گئری چئویریر.
